Document ID: 32006R0773

UREDBA KOMISIJE (ES) št. 773/2006
z dne 22. maja 2006
o začasnem in trajnem dovoljenju za nekatere dodatke v krmi in začasnem dovoljenju za novo uporabo že dovoljenih dodatkov v krmi
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 70/524/EGS z dne 23. novembra 1970 o dodatkih v krmi (1), in zlasti členov 3, 9d(1) in 9e(1) Direktive,
ob upoštevanju Uredbe (ES) št. 1831/2003 Evropskega parlamenta in Sveta z dne 22. septembra 2003 o dodatkih za uporabo v prehrani živali (2), in zlasti člena 25 Uredbe,
ob upoštevanju naslednjega:
(1)
Uredba (ES) št. 1831/2003 določa izdajo dovoljenj za dodatke za uporabo v prehrani živali.
(2)
Člen 25 Uredbe (ES) št. 1831/2003 določa prehodne ukrepe za zahtevke za izdajo dovoljenj za krmne dodatke, predložene v skladu z Direktivo 70/524/EGS pred datumom uporabe Uredbe (ES) št. 1831/2003.
(3)
Zahtevki za izdajo dovoljenj za dodatke, ki so našteti v prilogah k tej uredbi, so bili predloženi pred datumom uporabe Uredbe (ES) št. 1831/2003.
(4)
Začetne pripombe na navedene zahtevke so bile v skladu s členom 4(4) Direktive 70/524/EGS poslane Komisiji pred datumom uporabe Uredbe (ES) št. 1831/2003. Navedeni zahtevki se tako še naprej obravnavajo v skladu s členom 4 Direktive 70/524/EGS.
(5)
Predloženi so bili podatki v podporo zahtevku za dovoljenje za uporabo pripravka mikroorganizmov Kluyveromyces marxianus-fragilis B0399 MUCL 41579 za pujske. Evropska agencija za varnost hrane (EFSA) je 28. januarja 2004 izrazila svoje mnenje o uporabi tega pripravka. Ocena je pokazala, da so pogoji, ki jih za tako dovoljenje določa člen 9e(1) Direktive 70/524/EGS, izpolnjeni. Zato je treba uporabo navedenega pripravka mikroorganizma, kakor je določena v Prilogi I k tej uredbi, dovoliti za obdobje štirih let.
(6)
Uporaba encimskega pripravka iz endo-1,4-beta-ksilanaze in endo-1,4-beta-glukanaze, ki ju proizvaja Aspergillus niger (CBS 600.94), je z Uredbo Komisije (ES) št. 1453/2004 (3) dovoljena brez časovne omejitve za piščance za pitanje, purane za pitanje in pujske kot encim E1609 v zaščiteni - prevlečeni, tekoči in trdni obliki. Predloženi so bili novi podatki v podporo zahtevku za razširitev dovoljenja za uporabo tega encimskega pripravka na race in za vključitev granulirane oblike v dovoljenje za to živalsko vrsto. EFSA je 30. novembra 2005 predložila mnenje o uporabi tega pripravka, v katerem ugotavlja, da ta ne pomeni tveganja za to dodatno živalsko kategorijo. Ocena je pokazala, da so pogoji, ki jih za izdajo dovoljenja za navedeni pripravek in za navedeno uporabo določa člen 9e(1) Direktive 70/524/EGS, izpolnjeni. Zato je treba uporabo navedenega encimskega pripravka, kakor je določena v Prilogi II k tej uredbi, dovoliti za obdobje štirih let.
(7)
Predloženi so bili podatki v podporo zahtevku za dovoljenje za encim E1609 v granulirani obliki za piščance za pitanje, purane za pitanje in pujske. EFSA je 30. novembra 2005 izrazila svoje mnenje o uporabi tega pripravka. Ocena je pokazala, da so pogoji, ki jih za izdajo takega dovoljenja določa člen 3a Direktive 70/524/EGS, izpolnjeni. Zato je treba uporabo navedenega encimskega pripravka, kakor je opredeljena v Prilogi III k tej uredbi, dovoliti brez časovne omejitve.
(8)
Ocena teh zahtevkov je pokazala, da je treba predpisati nekatere postopke za zaščito delavcev pred izpostavljenostjo dodatkom iz prilog. Tako zaščito je treba zagotoviti z uporabo Direktive Sveta 89/391/EGS z dne 12. junija 1989 o uvajanju ukrepov za spodbujanje izboljšav varnosti in zdravja delavcev pri delu (4).
(9)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Pripravek, ki spada v skupino „Mikroorganizmi“, kakor je določeno v Prilogi I, se dovoli za obdobje štirih let kot dodatek v prehrani živali pod pogoji iz navedene priloge.
Člen 2
Pripravek, ki spada v skupino „Encimi“, kakor je določeno v Prilogi II, se dovoli za obdobje štirih let kot dodatek v prehrani živali pod pogoji iz navedene priloge.
Člen 3
Pripravek, ki spada v skupino „Encimi“, kakor je opredeljeno v Prilogi III, se dovoli brez časovne omejitve kot dodatek v prehrani živali pod pogoji iz navedene priloge.
Člen 4
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 22. maja 2006

Labels: 0
16
17
6